EKSEKUTIVKOMITÉENS AFGØRELSE

af 27. oktober 1998

om foranstaltninger til bekæmpelse af illegal indvandring

(SCH/Com-ex (98) 37 def. 2)

EKSEKUTIVKOMITÉEN HAR -

under henvisning til artikel 132 i konventionen om gennemførelse af Schengen-aftalen,

under henvisning til artikel 6 i ovennævnte konvention,

- i betragtning af nødvendigheden af at overholde menneskerettighederne og under henvisning til de kontraherende parters forpligtelser i henhold til den europæiske menneskerettighedskonvention og de dertil hørende protokoller, Genève-konventionen om flygtninges retsstilling og New York-protokollen, konventionen mod tortur og anden grusom, umenneskelig eller nedværdigende behandling eller straf, konventionen om afskaffelse af alle former for diskrimination imod kvinder og konventionen om barnets rettigheder,

- under hensyntagen til de foranstaltninger, der er truffet af og inden for EU til bekæmpelse af illegal indvandring, og i anerkendelse af nødvendigheden af en integreret tilgang til problemet, og

- i erkendelse af, at en politik til bekæmpelse af illegal indvandring skal omfatte passende bestemmelser om behandling af asylansøgninger i overensstemmelse med folkerettens bestemmelser -

TRUFFET FØLGENDE AFGØRELSE:

Schengen-staterne er i øjeblikket i særlig grad udsat for betydelige bølger af indvandring.

Schengen-staterne anser det for nødvendigt at træffe følgende foranstaltninger for at bekæmpe denne indvandring:

1. Udarbejdelse og løbende ajourføring af en situationsrapport og udarbejdelse af forslag med henblik på tilpasning af foranstaltningerne via taskforcen.

2. Tæt samarbejde med hjemlandenes og transitlandenes kompetente myndigheder i henhold til Schengen-staternes nationale ret, især i form af rådgivning og støtte via Schengen-staternes forbindelsesofficerer.

3. Støtte til hjemlandene og transitlandene på de i punkt 2 nævnte betingelser via Schengen-staternes forbindelsesofficerer med henblik på rådgivning om forebyggelse af illegal indvandring i henhold til gældende national ret, for at bekæmpe illegal indvandring i Schengen-staterne.

4. Løbende gensidig information mellem alle Schengen-stater om resultaterne af ekspertmissioner i hjemlandene og transitlandene, især de lande, der ansøger om tiltrædelse af EU, til brug i forbindelse med hjælpeforanstaltninger.

5. Gennemførelse af intensiv kontrol i henhold til Schengen-standard ved ydergrænsernes autoriserede grænseovergangssteder med hovedvægten på de grænseafsnit, der er berørt af indvandring.

6. En så fuldstændig overvågning som muligt af land- og søgrænserne uden for de autoriserede grænseovergangssteder samt i baglandet, især af de grænseafsnit, der er berørt af illegal indvandring, ved passende mobil patruljering.

7. Kontrol af ikke offentligt tilgængelige områder af havne med international skibstrafik.

8. Kontrol af færgetrafikken allerede ved ombordkørsel og indstigning.

9. Intensivering af politiets indenlandske foranstaltninger på grundlag af den nationale lovgivning, navnlig på hovedtrafikårer, så vidt muligt i samordning og tæt samarbejde med Schengen-partnerne.

10. Der tages, i overensstemmelse med den nationale lovgivning, fingeraftryk af enhver illegalt indrejst udlænding, hvis identitet ikke kan fastslås med sikkerhed, og disse opbevares med henblik på information af de andre Schengen-staters myndigheder under overholdelse af principperne i gældende databeskyttelsesbestemmelser inden for Schengen-samarbejdet og i Den Europæiske Union.

11. Det skal, i overensstemmelse med den nationale lovgivning, forhindres, at illegalt indrejste udlændinge, hvis identitet ikke er fastslået med sikkerhed, går under jorden, inden deres identitet er fuldstændigt fastslået, eller inden de relevante udlændingeretlige bestemmelser er truffet og iværksat.

12. Omgående og systematisk udsendelse af tredjelandsstatsborgere, der er indrejst ulovligt i Schengen-staterne, hvis der ikke foreligger opholdstilladelse eller hindringer for deres udsendelse baseret på tungtvejende humanitære hensyn eller folkeretlige bestemmelser.

13. Idømmelse af sanktioner mod transportvirksomheder, der befordrer passagerer uden de krævede dokumenter for indrejse i og transit gennem et Schengen-land.

14. Udveksling af informationer - med inddragelse af Europol, for så vidt dette er tilladt i forbindelse med personoplysninger og under forudsætning af, at organerne under Europol-konventionen giver deres tilladelse - mellem de af Schengen-staterne udpegede centrale myndigheder om situationens udvikling, de trufne foranstaltninger og de foretagne pågribelser, herunder også om menneskesmuglerorganisationer og sluserruter, samt hurtigere videregivelse af disse informationer til de kompetente tjenester.

15. Koordinering af bekæmpelsen af sluserkriminaliteten gennem udveksling af informationer - med inddragelse af Europol, for så vidt dette er tilladt i forbindelse med personoplysninger og under forudsætning af, at organerne under Europol-konventionen giver deres tilladelse - mellem de efterforskende tjenester ifølge bestemmelserne i Schengen-konventionen og den nationale lovgivning samt koordinering af operative foranstaltninger.

16. Anvendelse, med de fornødne ændringer, af de relevante foranstaltninger i EU's handlingsplan af 26. januar 1998 vedrørende tilstrømning af indvandrere fra Irak og naboregionen (dok. UE 5573/98).